Klub zastupnika HDZ-a zatražio je da predsjednik SDP-a Davor Bernardić podnese ostavku nakon što je Povjerenstvo za odlučivanje o sukoba interesa ocijenilo da je povrijedio načelo obnašanja dužnosti kada je od poslovne škole Cotrugli dobiju stipendiju u iznosu od 263.000 kuna. Pristižu reakcije.



- Kada smo čuli tko osniva i čini 'antikorupcijsku koaliciju' - SDP, GLAS, HSU, IDS i HSS i kada smo shvatili da bi deklaraciju o antikorupcijskom savezu trebali potpisati Davor Bernardić, Anka Mrak Taritaš i Krešo Beljak nismo bili sigurni šale li se ili misle ozbiljno, izjavio je predsjednik Kluba zastupnika HDZ-a Branko Bačić. Pretpostavlja, dodao je - kako bi se dio preambule deklaracije mogao zvati "U dobrom društvu".



- Bernardić je u Saboru tražio da premijer Plenković zbog sudjelovanja u postupku imenovanja Igora Pokaza podnese ostavku. Stoga bi Bernardić trebao biti principijelan i zbog protuzakonitog poklona od 263.000 kn trebao podnijeti ostavku na mjesto predsjednika SDP-a, poručio je Bačić. Dodao je kako je uz Bernardića 'u dobrom društvu' i Anka Mrak Taritaš koju je nazvao "hodajućim sukobom interesa", za koju je Povjerenstvo utvrdilo da nije prijavila imovinu, stanove, garaže, a da je kao ministrica sama sebi davala poslove. Za Krešu Beljaka, dodao je Bačić, "ne bih trošio riječi".



Borić: Zorane, račune na sunce



HDZ-ovci su pritom poručili kako predsjednički kandidat stranaka "antikorupcijske koalicije" Zoran Milanović teško mogao ispuniti kriterije Bernardićeva antikorupcijskog saveza. Josip Borić istaknuo je da se Milanović želi prebaciti iz privatnog u javni sektor te da mora odmah pokazati račune i javnosti reći s kim je radio, koga je savjetovao i koliko je zaradio kao konzultant. "Zorane, račune na sunce, i to prije nego što kandidatura bude službena", rekao je Borić.











Na novinarsku primjedbu da prozivaju Bernardića dok je Plenković odbio dostaviti traženu dokumentaciju Povjerenstvu, Bačić je rekao da javnosti šalju poruku o tome tko se brine da Hrvatska bude normalna država. Kada se Plenkoviću ili nekome iz HDZ-a presudi za povredu načela obnašanja dužnosti svi komentiraju kako je to strašno djelo za koje trebaju odgovarati, a oko Bernardića, koji je u nedvosmislenom sukobu interesa, se šuti, kazao je.



Mrak Taritaš: HDZ pokušava mutiti vodu i pokazivati iluziju da smo svi isti



Anka Mrak Taritaš ustvrdila je da je HDZ jedina stranka koja ne može potpisati bilo kakav antikorupcijski program budući da ima presudu za korupciju. HDZ pokušava raditi ono što i prije - mutiti vodu i pokazivati iluziju da smo svi isti, a nismo svi isti, dodala je. Čelnica GLAS-a se ne čudi opstanku koalicije HDZ-a i HNS-a jer je riječ o "koaliciji nastaloj na trgovini i ucjeni će učiniti sve svim noktima da opstane".











- Bernardić je predsjednik SDP-a i oni imaju svoju kadrovsku politiku. Drugo je prozivanje Bernardića koji proziva određene ministre. On ih ne proziva kao članove HDZ-a nego kao ministre, i to treba razlikovati. Ali HDZ želi pokazati 'sve vam je to isto', pa kad je isto, dajte na sljedećim izborima birajte nas bez obzira na korupciju, što imamo dužnosnike koji brzo voze, sve vam je to isto. Jednostavna poruka koja treba biti - nije isto. Ne treba miješati Povjerenstvo za sukob interesa i korupciju. Kod HDZ-a je apsolutno u pitanju čista, jasna i nedvosmislena korupcija, zaključila je Mrak Taritaš.



